नशे में धुत उपसभापति ने ड्राइवर को पीटा
नशे में धुत उपसभापति ने ड्राइवर को पीटा
भीलवाड़ा। नगरपरिषद उपसभापति मुकेश शर्मा ने शनिवार रात आठ बजे उदयपुर दिल्ली जाने वाली वोल्वो के ड्राइवर को अपने साथियों के साथ मिलकर रोडवेज बस स्टैंड पुलिस चौकी में पीट दिया, पुलिस चौकी में उस समय कोई मौजूद नहीं था, इसलिए करीब बीस जनों ने ड्राइवर अशोक वैष्णव को बुरी तरह से पीटा। बाद में सूचना पर सीओ सिटी विमल सिंह मौके पर पहुंचे। पुलिस उसे बचाकर सुभाष नगर थाने ले गई, लेकिन वहां जाते ही पुलिस का रुख बदल गया और उसका मुकदमा दर्ज नहीं किया।
उपसभापति को बचाने के लिए पुलिस ही ड्राइवर को वोल्वो बस में बैठाकर वहां से शहर की सीमा तक छोड़ने गई।
मामले के अनुसार शाम करीब 7 बजे चित्तौड़गढ़ रोड पर अनंत प्रोसेसर्स के पास में उपसभापति एक ट्रक ड्राइवर को रास्ते में रोककर अपने साथियों के साथ उलझ रहे थे। वोल्वो के ड्राइवर अशोक वैष्णव ने बताया कि मैं उसी समय वहां से तेजी से निकला तो इन लोगों ने एतराज किया और ट्रक को छोड़कर वोल्वो का पीछा करने लगे। कुछ किलोमीटर आगे चला ही था कि स्विफ्ट गाड़ी में उपसभापति और उसके साथी आए और कार को बस के आगे लगाकर रुकवा लिया। इन लोगों ने मुझे नीचे उतार लिया और मुझसे मारपीट करने लगे। मैंने कारण पूछा तो मुकेश शर्मा ने कहा कि हम वहां खड़े थे, तू इतनी तेज गाड़ी कैसे निकाल कर ले गया? वहां पर बस के रुकने से जाम लगने लग गया। लोग वहां उतर कर देखने आने लगे कि कहीं दुर्घटना तो नहीं हो गई। बाद में लोगों को पता चला कि मुकेश शर्मा बेवजह रोक रहा है तो लोग उसके खिलाफ हो गए। लोगों ने ही बीच बचाव कर मुझे बस सहित वहां से निकाला। इतने में एक और घटना यह हुई कि जिस ट्रक वाले को रोककर मुकेश शर्मा उलझ रहे थे, उसने भीड़ में आकर मुकेश शर्मा की पिटाई कर दी। ऐसी जानकारी मिली है कि वोल्वो से पहले मुकेश शर्मा की साइड देने को लेकर ट्रक ड्राइवर से कहासुनी हो गई थी।
यहां तिलक नगर में रहने वाले वोल्वो ड्राइवर अशोक वैष्णव ने बताया कि भीलवाड़ा बस स्टैंड पर पहुंच कर मैं दिल्ली जाने वाली सवारियों को आवाज लगा रहा था कि कुछ लोग यह पूछते हुए आए कि वोल्वो का ड्राइवर कहां है, उसे नहीं छोड़ेंगे। इस पर मैं घबरा गया और अपनी जान बचाने के लिए मैं रोडवेज बस स्टैंड की पुलिस चौकी में घुस गया लेकिन वहां पर कोई नहीं था। पीछे पीछे मुकेश शर्मा और उसके करीब बीस साथी भी वहां पहुंच गए और पुलिस चौकी में ही मुझे पीटने लगे। मैं चिल्लाता रहा लेकिन वहां मुझे बचाने वाला कोई नहीं था। इसी बीच वहां एक सिपाही पहुंचा और मुझे बचाने लगा लेकिन उसकी भी पिटाई कर दी जिससे उसके हथेली में खून आने लग गया। कुछ ही देर में सीओ सिटी विमलसिंह पहुंचे तब भी ये लोग मुझे पीट रहे थे। बाद में और पुलिस गई तथा वहां भीड़ भी एकत्र हो गई। बाद में पुलिस मुझे सुभाष नगर थाने ले गई। वहां मैंने मुकेश शर्मा के खिलाफ कार्रवाई करने के लिए कहा तो पुलिस ने रिपोर्ट लिखने की बजाय मुझसे कहा- वे लोग निकल गए हैं, अब आप बस लेकर यहां से निकल जाओ। उसके बाद पुलिस मुझे वापस रोडवेज बस स्टैंड लेकर आई और बस में बैठा दिया। इस बीच कुछ लोगों ने बस को रोकने की कोशिश भी की लेकिन पुलिस ने उन्हें दूर हटाकर बस को बाहर निकलवाया और दो पुलिस जीपों में संरक्षण में शहर की सीमा से बाहर तक लाकर छोड़ दिया।
Quote Box :
सवाल जो जवाब चाहते हैं - सीओ सिटी विमल सिंह से मुकेश शर्मा के खिलाफ मामला दर्ज क्यों नहीं किया जबकि वे पुलिस चौकी में ड्राइवर को पीट रहे थे? जवाब - किसी ने कोई रिपोर्ट नहीं दी इसलिए मामला दर्ज नहीं किया गया। सवाल - चौकी में मारपीट हुई तब वहां कोई पुलिसकर्मी नहीं था क्या? जवाब - चौकी में मारपीट नहीं हुई वहां पुलिसकर्मी थे। सवाल -आप थानाधिकारी से पहले वहां पहुंचे, किसकी सूचना पर? जवाब - मैं सांगानेरी गेट पर गश्त पर था। कंट्रोल रूम से वायरलेस के माध्यम से चेतक मोबाइल को सूचना दी जा रही थी तो मैं भी वहां पहुंच गया। सवाल - उपसभापति का मेडिकल नहीं करवाया? जवाब - बस स्टैंड से वे लोग सुभाषनगर थाने चले गए थे। मेडिकल हुआ या नहीं, वहीं से पता करें। सुभाष नगर थानाधिकारी नेमीचंद चौधरी से- सवाल - आपने मुकेश शर्मा का मेडिकल करवाया था क्या? जवाब - नहीं कराया। सवाल - बस को पुलिस ने शहर की सीमा के बाहर तक क्यों छोड़ा? जवाब - सवारियों की सुरक्षा और सुविधा के कारण बस को छोड़ा गया। सवाल - चौकी के सिपाही के साथ मारपीट हुई है, उसके हाथ से खून निकल रहा है। जवाब - किसी सिपाही के चोट नहीं लगी है।
Story Box :
महिलाओं ने बचाया वोल्वो के ड्राइवर को भीलवाड़ा रोडवेज बस स्टैंड पर ड्राइवर अशोक वैष्णव की पिटाई के बाद सवारियों को भी गुस्सा गया। पुलिस ने जब ड्राइवर के खिलाफ मुकदमा दर्ज नहीं किया तो उन्होंने पुलिस के सामने ही कहा कि ये कोई प्रधानमंत्री या मुख्यमंत्री है क्या जो सभी इनका पक्ष ले रहे हैं। जिसकाे मारा है, उसकी कोई सुनवाई नहीं कर रहा है। लोगों ने कहा कि मुकेश शर्मा उपसभापति है तो महिलाओं ने कहा- सत्ता में है तो क्या ये मनमर्जी करेंगे? मुकेश शर्मा ने सुभाष नगर थाने के बाद धरना दिया- पुलिस जब ड्राइवर अशोक वैष्णव को सुभाष नगर थाने ले गई तो पीछे-पीछे मुकेश शर्मा भी अपने साथियों के साथ वहां पहुंचे और ड्राइवर के खिलाफ मुकदमा दर्ज कर उसे गिरफ्तार करने की मांग को लेकर रात को धरने पर बैठ गए। मीडिया को देखा तो मुंह छिपा लिया - सुभाष नगर थाने पर धरना देकर बैठने की जानकारी मिलने पर मीडियाकर्मी भी वहां पहुंचे, वे अपना कैमरा संभाल रहे थे तब मुकेश शर्मा ने गर्दन नीचे कर मुंह छिपा लिया। सभापति भी थाने पर पहुंची पर नहीं ठहरीं- घटनाक्रम की जानकारी जब सभापति ललिता समदानी को मिली तो रात को ही वे सुभाषनगर थाने पहुंच गई लेकिन वहां भीड़ देखकर वे बिना नीचेे उतरे ही लौट गईं। नशे में धुत थे मुकेश शर्मा - बस की सवारियों ने पुलिस से शिकायत की कि मुकेश शर्मा के मुंह से दुर्गंध रही है और वे नशे में धुत हैं। इनका मेडिकल कराया जाए लेकिन पुलिस ने मुकेश शर्मा का मेडिकल नहीं कराया। पुलिस का यह तर्क था कि किसी ने कोई रिपोर्ट नहीं दी इसलिए मुकेश शर्मा का मेडिकल नहीं कराया गया।
hin_Deva hin_Deva hin_Deva hin_Deva hin_Deva hin_Deva eng_Latn hin_Deva eng_Latn hin_Deva